TTWทุ่มลงทุนใน-นอกเมียนมาร์ชัดกลางปี
น้ำประปาไทย คาดไตรมาส 2 ผลศึกษาลงทุนเมียนมาร์เสร็จ ส่วนที่ลาว เวียดนาม มองซื้อกิจการ
26 ก.พ. 2556

น้ำประปาไทย คาดไตรมาส 2 ผลศึกษาลงทุนเมียนมาร์เสร็จ ส่วนที่ลาว เวียดนาม มองซื้อกิจการ 
นายสมโพธิ ศรีภูมิ กรรมการผู้จัดการ บริษัท น้ำประปาไทย (TTW) เปิดเผยถึงการลงทุนในต่างประเทศว่า บริษัทมุ่งทำธุรกิจน้ำเป็นหลัก ซึ่งกำลังพิจารณาการลงทุนในประเทศลาว เวียดนาม และเมียนมาร์ โดยในส่วนของ 2 ประเทศแรกน่าจะเป็นการซื้อกิจการมากกว่า ซึ่งมีบริษัทเอกชนดำเนินธุรกิจอยู่แล้ว
สำหรับเมียนมาร์ขณะนี้กำลังพิจารณารูปแบบของการเข้าไปลงทุนในเมืองมะละแหม่ง ว่าจะผลิตน้ำเพียงอย่างเดียว หรือทำเต็มรูปแบบคือผลิตแล้วขายพร้อมเก็บเงินด้วย คาดว่าจะสรุปผลการศึกษาภายในไตรมาส 2 ปีนี้ ส่วนการลงทุนในธุรกิจพลังงานทางเลือกนั้นการศึกษาเริ่มเป็นรูปเป็นร่าง
“ที่เมียนมาร์ตอนนี้ไม่มีเอกชนทำเลย เรากำลังรวบรวมข้อมูลอยู่ หากได้ข้อสรุปแล้วถึงจะไปคุยกับเค้า แต่จะได้งานหรือไม่ หรือจะเข้าไปลงทุนจำนวนเท่าไร ยังไม่แน่นอน ซึ่งงานในต่างประเทศเรื่อง Know Who จะสำคัญมากกว่า Know How” นายสมโพธิ กล่าว
สำหรับการลงทุนในประเทศ ก็ถึงเวลาต้องขยายกำลังการผลิต ทั้งที่ จ.ปทุมธานี และสมุทรสาคร โดยในส่วนของ จ.สมุทรสาคร มีน้ำเหลือประมาณ 2 ปี เพราะฉะนั้นปลายปีนี้ต้องขออนุมัติ เพื่อใช้เวลาในการก่อสร้าง
นายสมโพธิ กล่าวว่า บริษัทวางแผนการลงทุนในช่วง 5 ปีนี้ จะใช้เงินทั้งสิ้น 2.38 หมื่นล้านบาท ตกเฉลี่ยปีละ 4,500 ล้านบาท โดยได้รับโจทย์จากคณะกรรมการบริษัท (บอร์ด) ว่า การลงทุนจะต้องทำให้บริษัทเติบโตปีละ 15% และห้ามเพิ่มทุนจดทะเบียน พร้อมดูแลผู้ถือหุ้นในปัจจุบันตลอดไป บริษัทยังคงจ่ายเงินปันผลปีละ 2 ครั้ง
ผลการดำเนินงานในปีนี้ แม้ว่าสิทธิประโยชน์การลงทุนจากสำนักงานคณะกรรมการส่งเสริมการลงทุน (บีโอไอ) จะหมดไป ต้องเสียภาษีนิติบุคคลในอัตราปกติก็ตาม ยังเชื่อว่ากำไรสุทธิน่าจะไม่น้อยกว่าปี 2555 ที่ผ่านมา เนื่องจากรายได้ยังคงเติบโตตามเป้าหมาย
ปี 2555 บริษัทจ่ายเงินปันผลกลางปี หุ้นละ 0.22 บาท และจ่ายอีกหุ้นละ 0.30 บาท ทั้งนี้เงินปันผลทั้งหมด 0.52 บาท คิดเป็นอัตรา 85% ของกำไรสุทธิในปี 2555 ที่หุ้นละ 0.61 บาท หรือ 2,421 ล้านบาท เติบโตประมาณ 14.63% จากปี 2554 มีกำไรสุทธิ 2,112 ล้านบาท คิดเป็นกำไรหุ้นละ 0.53 บาท